Miami Showband hilketak

Miami Showband hilketak edota Miami Showband sarraskia (; ) edota Miami Showband Massacre, 1975eko uztailaren 31an, Ipar Irlandan UVFk eta Britainiar Armadak egindako hilketa bat izan zen eta, ondorioz, The Miami Showband dublindar pop-country musika taldeko hainbat kide hilik gertatu ziren.

 Atentatua 
Aurreko gauean, taldekideak Dublin hiritik abiatu eta Ipar Irlandako Banbridge hirian musika emanaldia eskaini zuen. Hurrengo egunean, goizeko 2:30ak aldera, Dublinera errepidez eta minibusez A1 errepidean itzulera bidaian zihoazela, Down konderriko Buskhill herri inguruan militar kontrol batekin topo egin zuen, Newry hiritik 11 kilometro iparraldera. Bertan, Britainiar Armadako uniformedun gizon armatu batzuk bost taldekideei minibusetik atera eta errepide bazterrean ilaran jarri zitezela agindu zieten. Bitartean, gizon uniformedun batzuk minibusaren azpialdean 4,5 kg-ko lehergailu bat jarri zuten, loialisten asmoa lehergailua bidaian zehar lehertu eta atentatua nahiz taldekideen heriotzak Behin-behineko IRAri egoztea zen. Baina lehergailuak eztanda egin eta UVFko Harris Boyle (22 urte) eta UDRko Wesley Somerville (34 urte) kideak jo eta bertan hil ziren.

Orduan, gainontzeko UVFko kideek errepide bazterrean zeuden musikariak tirokatu, haietako hiru hil eta beste biak zauritu zituzten. Hildakoak: Fran O'Toole (28 urte, ahotsa), Tony Geraghty (24 urte, gitarra) eta Brian McCoy (32 urte, tronpetaria). Stephen Travers (24 urte, baxu-jotzailea) dum-dum bala batez larriki zauritua izan zen baina McCoyren gorpuaren alboan egonik hila zegoenaren papera egin eta bizirautea lortu zuen, eta Des McAleak (24 urte, saxojolea) leherketaren ondorioz minibuseko ateak jo zuen baina ez zen larriki zauritua suertatu, errepide bazterreko sastraketan ezkutatu zen eta loialistak ez ziren beretaz jabetu.

Bestalde, Ray Millar bateria-jotzailea ez zioan minibusean, Antrim konderrikoa zenez bere gurasoak bisitatzen gelditu baitzen.

 Errudunak 
1998an atentatu honen inguruko epaiketa burutu eta bi britainiar soldadu aktibo eta soldadu ohi bat bizi osorako espetxealdiaz zigortu zituzten. Eraso honen ardura Glenanne gang talde loialistari leporatu zitzaion, loialista, polizia eta britainiar soldaduen arteko ezkutuko aliantzaz osatutako talde armatua. Epaiketan zehar atentatu hau antolatu eta burutzeko Britainiar Armadako ofizialen eta UVFn Mid-Ulster Brigada loialistaren kideen arteko harreman estua azaleratu zen.

 Kanpo estekak 

Kategoria:Ipar Irlandako gatazka 1975ean
Kategoria:UVFren atentatuak
Kategoria:Ipar Irlandako gatazka Down konderrian